Barcelonassa teknologiamessuilla vieraileva liikenne- ja viestintäministeri Berner uskoo yhä liikenneverkkosuunnitelmaansa, vaikka hallitus ei sitä enää edistäkään.

Anne Berner avasi Suomen viestiä edistävän Finpron järjestämän verkostoitumistilaisuuden Barcelonassa maanantaina. JANI SAVOLAINEN

Barcelonassa teknologiamessuilla vieraileva liikenne- ja viestintäministeri Berner uskoo yhä ministeriönsä selvitykseen uudenlaisesta liikenneverkkoyhtiöstä, vaikka hallitus ei sitä enää edistäkään. Uudistukseen olisi kuulunut muun muassa autoveron poisto ja siirtyminen tietulleihin, joka aiheutti laajaa vastustusta hallituskumppaneissa.

Liikenne- ja viestintäministeri Anne Berner (kesk) vierailee parhaillaan Barcelonassa maailman suurimmilla mobiilialan messuilla. Maailman viimeisimpien innovaatioiden keskellä on helppo nähdä, että monet maat ovat menossa jo kovaa vauhtia Bernerin teettämän liikenneverkkoselvityksen suuntaan.

- Se, mitä täällä näkee, puhuu sen puolesta, että liikenneverkkosuunnitelma on oikealla tiellä, Berner sanoo.Berner toteaa, että vaikka hänen suunnitelmansa ”ei mennyt ihan niin kuin Strömsössä”, niin siinä esitetyt kysymykset tulevat ennen pitkään vastattavaksi, halusimmepa tai emme. Hallitus veti liikenneverkkosuunnitelman takaisin jo ennen kuin se edes ehti tulemaan lausuntokierrokselta.

Berner seisoo yhä selvityksen takana.

- Iso kuva on ennemmin tai myöhemmin siinä pisteessä, mihin tulokseen selvityksessäkin tultiin. Suomi olisi voinut olla kertaheitolla edelläkävijä älykkään liikenteen mahdollistamisessa.

Valotolpalle ympäristölupa?

Bernerillä on selkeä agenda parhaillaan Barcelonassa käynnissä olevilla Mobile World Congress -messuilla.

- Meillä on tavoitteena löytää täältä vastauksia muutamiin keskeisiin regulaatioon liittyviin kysymyksiin. Sen lisäksi selvitämme, että onko olemassa joitain sellaisia kysymyksiä, joita emme ole itse tajunneet huomioida.

Noita kysymyksiä ovat se, onko 5G-yhteyden käytössä tai esineiden internetin hyödyntämisessä joitain lainsäädännöllisiä esteitä sekä se, mikä on eri maiden näkemys tietoliikenneyhteyksien taajuuspolitiikasta.

Yksi konkreettinen oppi on tullut Iso-Britanniasta.

- Iso-Britanniassa on mietitty sitä, että vaatiiko vaikkapa liikennevalotolppaan asennettu 5G-verkkolaite jonkin sortin lupia, esimerkiksi ympäristölupaa, Berner toteaa.

Edellä mainittujen lisäksi Berner aikoo tutustua messuilla erilaisiin älyliikenteeseen liittyviin ratkaisuihin, muun muassa tietoturvaan. Hänen mielestään suomalaisten yritysten pitäisi kehittää entistä aggressiivisemmin älykkään liikenteen palveluita.

- Käyn aina silloin tällöin muistuttelemassa esimerkiksi Nokiaa, että he eivät saa unohtaa liikennettä.